Genadedood-aktivis gevonnis | Maroela Media
Prof. Sean Davison en sy gesin. (Foto: Facebook)
Prof. Sean Davison is Woensdag in die hooggeregshof in Kaapstad drie jaar korrektiewe toesig opgelê op drie aanklagte van moord.
Die hof het hom ook gevonnis tot agt jaar tronkstraf wat vir vyf jaar opgeskort is, op voorwaarde dat hy nie in dié tyd skuldig bevind word aan moord, poging tot moord of sameswering om moord te pleeg nie.
Davison (57) is in September verlede jaar in hegtenis geneem in verband met die genadedood van sy vriend, dr. Anrich Burger, in November 2013. Hy is op borgtog vrygelaat, maar daarna ook aangekla van die moorde op Justin Varian en Richard Holland.
Davison het Burger in 2012 gehelp om sy eie lewe te neem deur hom 'n noodlottige dosis dwelms toe te dien. Burger was verlam ná 'n motorongeluk.
Varian het aan motorneuronsiekte gely en kon nie sluk nie. Davison het in 2015 'n plastieksak oor sy kop getrek en helium daarin gespuit om hom te help sterf.
Holland is in November 2015 in Kaapstad dood nadat hy vir amper drie jaar "ondraaglike pyn" beleef het nadat hy op sy fiets deur 'n motor raakgery is. Hy het aan inkluissindroom gely.
Davison is die stigter van Dignity SA, 'n organisasie wat hom beywer vir die verandering van wetgewing om verstandelik bekwame volwassenes die opsie van 'n "waardige dood" te gee, indien hulle dit so verkies.
Davison het 'n pleit-en-vonnisooreenkoms met die staat aangegaan.
Ingevolge die ooreenkoms is hy onder huisarres vir die volle termyn van sy korrektiewe toesig. Hy mag die huis verlaat om te gaan werk, of om 'n plek van aanbidding of 'n dokter te besoek.
Hy mag nie die landdrosdistrik van sy huis of werkplek sonder die toesig van die korrektiewe beampte verlaat nie.
Hy moet ook gemeenskapdiens verrig van nie minder nie as 16 ure per maand.
Davison is in 2010 in Nieu-Seeland ook in hegtenis geneem nadat hy sy ma, wat terminaal siek was met kanker, ook gehelp het om haar lewe te beëindig. Hy was vyf maande in huisarres in Nieu-Seeland, en het in Mei 2012 na Suid-Afrika teruggekeer.
Genadedood In die nuus Sean Davison
Dit lyk my hy gaan nou baie tyd by sy huis spandeer om sake te bedink!!
Moorde neem toe en vonnisse word al hoe minder???
Ek dink die genade dood moet wettig gemaak word. Terminale siek mense ly ongelooflik. Laat die mense met n bietjie dignity gaan.